32003D0224
L 083/70
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 21 март 2003 година
относно публикуването на справочни данни за стандарт EN 1495:1997 „Повдигателни площадки - мачтови повдигателни работни площадки“ в съответствие с Директива 98/37/ЕО на Европейския парламент и на Съвета
(нотифицирано под № C(2003) 831)
(текст от значение за ЕИП)
(2003/224/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/37/ЕО на Европейския парламент и на Съвета от 22 юни 1998 г. относно сближаването на законодателствата на държавите-членки по отношение на машините (1), изменена с Директива 98/79/ЕО (2), и по-специално член 6, параграф 1 от нея,
като взе предвид становището на постоянния комитет, създаден в съответствие с член 5 от Директива 98/34/ЕО на Европейския парламент и на Съвета от 22 юни 1998 г. относно определяне на процедура за предоставяне на информация в областта на техническите стандарти и регламентация (3), изменена с Директива 98/48/ЕО (4),
като има предвид, че:
(1)
Съгласно член 2 от Директива 98/37/ЕО машините могат да се пускат на пазара или в действие само ако не застрашават безопасността на хората, домашните животни или имущество, когато са монтирани и поддържани правилно, както и ако се използват съобразно предназначението им.
(2)
Когато национален стандарт, транспониращ хармонизиран стандарт, справочните данни на който са публикувани в Официален вестник на Европейските общности, обхваща едно или повече съществени изисквания, се предполага, че машината, изградена в съответствие с този стандарт, отговаря на приложимите съществени изисквания.
(3)
Държавите-членки са длъжни да публикуват справочните данни на националния стандарт, транспониращ хармонизираните стандарти, публикувани в Официален вестник на Европейския съюз.
(4)
Съгласно член 6, параграф 1 от Директива 98/37/ЕО Нидерландия повдигна официално възражение, според което стандарт EN 1495:1997, приет от Европейския комитет по стандартизация (CEN) на 21 април 1997 г., справочните данни на който са публикувани в Официален вестник на Европейските общности (5) на 13 март 1998 г., не отговаря напълно на съществените изисквания за безопасни и здравословни условия.
(5)
Комисията признава, че използването на въпросната машина може да се окаже опасно, тъй като стандарт EN 1495:1997 не отговаря на съществените изисквания за безопасни и здравословни условия, свързани с проектирането и конструирането на машини и предпазни елементи, посочени в приложение I към Директива 98/37/ЕО, и по-специално изискванията на член 1.5.15 „Рискове от падане“, 1.7.4 „Инструкции“ и 6.3 „Рискове от падане на лица от носещото устройство“. Относно параграф 5.3.2.4, последната алинея на 7.1.2.12, и по-специално таблица 8 и фигура 9 от стандарт EN 1495:1997, Комисията приема, че мерките, предвидени при проектиране и конструиране на площадката, не гарантират във висока степен безопасността при всички възможни приложения на продукта.
(6)
В интерес на безопасността и правната сигурност публикуването на справочните данни за този стандарт трябва да е придружено от подходящо предупреждение и държавите-членки трябва да добавят подобно предупреждение в своите национални стандарти, транспониращи стандарт EN 1495:1997.
(7)
Справочните данни за стандарт EN 1495:1997 трябва да съответно да бъдат публикувани отново,
ПРИЕ НАСТОЯЩОТО РЕШЕНИЕ:
Член 1
Справочните данни за стандарт EN 1495:1997 се заменят от текста, посочен в приложението.
Член 2
Когато съгласно член 5, параграф 2 от Директива 98/37/ЕО държавите-членки публикуват справочните данни за националния стандарт, транспониращ хармонизирания стандарт EN 1495:1997, те добавят към публикацията предупреждение, подобно на това в справочните данни за стандарт EN 1495:1997, както е посочено в приложението.
Член 3
Адресати на настоящото решение са държавите-членки.
Съставено в Брюксел на 21 март 2003 година.